
Introducció 


La història botànica de les Illes Balears 
és llarga i desigual per cada una de les illes 
i al llarg del temps. Des del segle XVII fins 
avui són molts el botànics que han estudiat 
la nostra flora. Sens dubte l'illa més ben 
estudiada és la de Menorca, degut a les dife- 
rents dominacions que ha tingut al llarg de 
la història, que ha creat un ambient més 
favorable cap a l'estudi de les diferents cièn- 
cies i camps del saber, que a la resta de les 
illes. Pel contrari, les Illes Pitiúses no han 
estat explorades fins a principis del segle 
XIX. Es farà un breu repàs d'aquelles per- 
sonalitats que han anat aportant dades al 
món botànic de les illes fins els anys setan- 
ta del segle XX. 


Les notícies històriques referents als 
botànics que ens han visitat bàsicament les 
trobem en els mateixos treballs de dits botà- 
nics, on a més d'exposar la seva pròpia 
feina, fan referència als treballs dels seus 
precursors o bé dels seus contemporanis. 
Podem trobar bastants de fragments disper- 
sos a diferents obres que fan referència a la 
història botànica de les Balears, que es tro- 
ben citades a la bibliografia. L'obra que ens 
dóna una visió mes clara és la de Josep M. 
Camarasa (1989), Botànica i botànics dels 
Paisos Catalans. Colmeiro (1858), a la seva 
obra La Botànica y los botànicos de la 
Península Hispano-Lusitana. Estudios 
bibliográficos y biográficos, ens dóna molts 
de detalls de les biografies dels principals 
botánics i de les seves aportacions més 

importants. Així mateix ens aporta gran 
informació l'obra de Joaquim Maria Bover, 
Biblioteca de escritores Baleares, 1868. 

El treball està estructurat en cinc blocs. 
El primer, dóna una pinzellada de les 
referències vegetals que donen els autors del 
món clàssic a les seves obres, el segon fa 
referència al inicis de la Botànica a les 
Balears, són autors anteriors a les teories 
linneanes, i que estan marcats per la nissaga 
dels Salvador. El tercer bloc, són els il-lus- 
trats, homes en la majoria de casos no lligats 
a la ciència, però amb un bagatge cultural 
ampli que els fa interessar per multitud de 
disciplines del saber, molts d'ells formen 
gabinets d'Història Natural a casa seva i fan 
tertúlies culturals, estan entre les teories 
pre-linneanes i les linneanes. El quart bloc, 
està marcat per els grans botànics europeus 
que visitaren la nostre illa i que influiran a 
homes com Joan Joaquim Rodríguez i 
també per la creació de l'Institut Balear, 
amb gent com Francesc Barceló i Josep 
Monlau entre altres. El darrer bloc, està 
marcat H. Rnoche (fa de lligam amb l'esco- 
la de Montpellier), els Chodat i el germà 
Bianor (fa una unió entre les escoles catala- 
na i francesa), i per els grans botànics cata- 
lans: Pius Font i Quer i Oriol de Bolòs, a 
més de Carles Pau, així com la creació en 
primer lloc de la Societat d'Història Natural 
de les Balears, i posteriorment de la creació 
de la Universitat de les Illes Balears i del 
Jardí Botànic de Sóller. 


Les fonts clássiques 


Les fonts clássiques ens donen alguns 
detalls del paisatge vegetal a les Illes 
Balears a l'antiguitat. Així, el viatger 
Diodor Sícul nat el 90 aC., ens indica la 
denominació de Pitiiisa, en referència a la 
gran quantitat de pins que hi creixen 


(Blanes, 1990). El mateix autor ens descriu 
els usos que en fan els illencs gimnèsics del 
llentiscle per la manca d'oli (ens indicaria 
un pobre cultiu d'olivera o la manca d'e- 
lles), així com el cultiu de la vinya i de l'em- 
pelt d'oliveres damunt ullastres a Eivissa 
(Blanes, 1990). També citen plantes cultiva- 
des que eren utilitzades a l'alimentació, com 
el drakóntion (Dracunculus vulgaris), cita- 
da per Dioscórides al s. I aC.: “La dragone- 
ta... Los habitantes de las Gimnétides, lla- 
madas Baleares, mezclan la raíz cocida con 
mucha miel y la ofrecen en los convites a 
modo de pasteles “ (Dioscórides, 1998). 

Plini, ens descriu les figueres de les 
Pitiúses, la ceba marina (n'anomena tres 
classes diferents) i el blat (Blanes, 1990). 
Aquestes escasses cites en serveixen per 
veure l'evolució de la introducció de deter- 
minades espècies. 


Els inicis: els pre-linneans 


Els autors clàssics com Miguel 
Colmeiro (1858) i Paul Marès (1880), con- 
sideren com a primer naturalista de les 
Balears, així com a primer Botànic, a 
Ramon Llull (1232/3-1316) escriptor, filò- 
sof, místic, missioner i naturalista entre 
d'altres, sobre tot pel seu llibre, Libro Felix 
o de las maravillas del orbe. 

Desprès de les cites disperses de l'anti- 
guitat, als segles XIV-XVI podem trobar 
citacions d'espècies vegetals ja siguin 
espontànies o cultivades, als inventaris nota- 
rials dels apotecaris. Així Maria J. 
Sampietro (2006), recull cent vuitanta-set 
plantes que creixen a Mallorca i catorze a la 
península, als inventaris d'apotecaries entre 
1348 i 1550. Aquestes espècies eren d'us 
medicinal i en part cultivades als horts dels 
apotecaris i causa probable de llur introduc- 
ció a l'illa de moltes d'elles. A dits inventa- 

ris també es cita la primera planta d'origen 
americà a l'illa, el palosanto (Guaiacum 
sanctum L.), el 1537, utilitzat com a remei 
contra la sífilis (Sampietro, 2000, 2006). 

Els inicis de la Botànica vénen influen- 
ciats per Clusius, però els vertaders dinamit- 
zadors de la Botànica al segle XVII i princi- 
pis del XVIII als paisos catalans són els 
Salvador, seguidors de l'Escola de 
Montpellier, Magnol, els Jussieu i sobre tot 
de les idees de Tournefort. 

El primer autor que cita una localitat 
mallorquina a una obra botànica és en 
Clusius (Charles de l'Ecluse 1526-1609), a 
“Rariorum Plantarum Historia" (Anvers, 
1601), cita deguda al botànic Thomas Penny 
(15322-89), es tractava d'Hypericum balea- 
ricum (Masalles, 1988). 

Joan Binimelis (1538-1616), cronista 
general del Regne de Mallorca, es va endin- 
sar al món de la botànica medicinal amb l'o- 
bra Tractat de las virtuts de la herba que es 
diu Sanctae crucis ó Nicoriana (Bover, 
1868). Jordi Fortuny (1623-81), el 1670 
part del tom primer d'una història general 
de Mallorca (Bover, 1868). 

Joan Salvador i Riera (1683-1725), botà- 
nic català deixeble de Peire Magnol (1638- 
1715), amic de Joseph Pitton de Tournefort 
(1656-1708) i d'Antoine de Jussieu (1686- 
1758) i fill del també botànic català Jaume 
Salvador i Pedrerol (1649-1740), va herbo- 
ritzar a les illes de Mallorca i Menorca, el 
1711 (Camarasa, 1989). Amb les dades 
obtingudes a n'aquest viatge, James Petiver 
(1663-1718), publicà una llista d'espècies 
vegetals de les Balears a Naturae 
Collectanea. Se li atribueix l'obra 
“Catalogus plantarum rariorum in insulis 
Balearicis anno 1712 observatarum" 
(manuscrit de la biblioteca dels Jussieu, 
actualment al Muséum National d'Histoire 
de Paris), però sembla ésser la còpia manus- 


crita del llistat de J. Petiver (Camarasa, 
1989). Algunes de les plantes descrites ja hi 
estaven a l'obra d'Herman Boerhaave 
(1668-1738), "Index alter plantarum quae 
in horto academico Lugduno-Batavo alun- 
tur. Leiden. 1720". Aquestes plantes aparei- 
xen citades al discurs preliminar de 
Catálogo metódico de las plantas observa- 
das en Cataluña, ..., 1846, d'en M. 
Colmeiro, encara que no cita localitats. P. 
Marès, destaca del llistat les següents: 

“ASCYRUM BALEARICUM, frutes- 
cens, maximo flore luteo, foliis minoribus, 
subtus verrucosis, Salv. Ex  Boerh. 
(Hypericum balearicum L.); ALATERNUS 
BALEARICA, humilis, foliis subrotundis, 
ferrea rubigine nigricantibus, Salv. Ex 
Boerh. (Rhamnus Alaternus L., balearicus 
Hort. Par.); TRAGACANTHA HUMILIS 
BALEARICA, foliis parvis, vix incanis, 
flore albo, Salv. Ex Boerh. (Astragalus mas- 
siliensis Lamk); URTICA PILULIFERA, 
folio angustiori, caule viridi, balearica, Salv. 
Ex Boerh. (Urtica pilulifera L.). En el her- 
bario Salvador existe una Ortiga caracteri- 
zada asi: Urtica altera minor, foliis rotun- 
dioribus, foliis supra ligulam eleganter dis- 
positis, Salv. (Urtica balearica L.?).” 
(Marès, 1880). 

En Josep Salvador y Riera (1690-1761), 
germà d'en Joan Salvador, l'any 1725, 
també va herboritzar a Menorca, i d'allà va 
aportar una sèrie d'espècies noves 
(Camarasa, 1989). 

Antoni Brotat i Barceló (¿-1787), era 
apotecari, i va escriure el tractat d'apoteca- 
ria, Pharmaceuticum compendium, gale- 
no-chimicum, tribus libris partitum, on es 
relacionen les virtuts de les plantes utilitza- 
des a les apotecaries de l'època (Bover, 
1868). í 

Els il-lustrats 


El segle XVIII, es caracteritzà per la 
influència de l'escola catalana de Madrid, 
amb Josep Quer, Antoni Palau, Joan 
Minuart, Miquel Barnades,... que anomena- 
ren diferents corresponsals al llarg de país 
(Masalles, 1988). Sens dubte l'aparició de 
la sistemática Linneana fou la fita més 
important i es produiren les disputes entre 
els partidaris i detractors. Va ésser l'època 
dels il-lustrats, caracteritzats per personat- 
ges no necessàriament vinculats al món 
científic, però que organitzaven els seus 
gabinets d'Història Natural i realitzaven 
tertúlies de caràcter multidisciplinari. 
Menorca va estar marcada per l'ocupació 
anglesa, espanyola i francesa, que feren 
arribar intel-lectuals, sobre tot anglesos, 
que deixaren una enorme influència damunt 
els menorquins, marcant una època d'es- 
plendor. 

Joan Minuart (1693-1768), natural de 
Barcelona, va ésser deixeble de Jaume 
Salvador, i el 1740, va estar destinat a Maó, 
com a apotecari de l'exèrcit. Posteriorment 
formaria part de l'equip de professors del 
Jardí Botànic de Madrid, amb altres cata- 
lans. 

Martí Coll, era un jesuita natural de 
Mallorca, va viure a Granada a mitjans del 
segle XVIII, es va distingir per els seus 
coneixements botànics. Va escriure varis 
tractats de botànica impresos a Sevilla 
(Bover, 1868). 

També herboritzà a Mallorca devers el 
1767, Miquel Bernades i Mainader (1708?- 
71), natural de Puigcerdà, metge de Carles 
III i successor de J. Quer al capdavant de la 
primera càtedra del Real Jardín Botánico 
de Madrid, les seves aportacions no es 
publicaren. També herboritzà a Mallorca el 
seu fill, Miquel Bernades i Claris (1750?- 
1801). 


El farmacèutic Pere Salas, era aficionat 
a la Botànica, i Bonaventura Serra li atri- 
bueix Plantas disecadas de Jussieu, de 
Cusson (Bover, 1868). 

George Cleghorn (1716-94), deixeble 
de Monró, metge cirurgià escocès, que va 
residir a la Menorca anglesa (entre 1736- 
49), a la seva obra Observations on the epi- 
demical diseases in Minorca from the year 
1744 to 1749 (1751), menciona 271 espè- 
cies de plantes de l'illa, amb les denomina- 
cions angleses, llatines (utilitza el sistema 
Tournefort) i menorquines. Així mateix el 
francès, Passerat de la Chapelle, va descriu- 
re la flora menorquina el 1764, a 
Topographie médicale de Minorque. 

Peire Cusson, metge de Montpellier, 
enviat per Jussieu, va recórrer les illes de 
Mallorca i Menorca entre 1753-54, encara 
que no va publicar els resultats de l'expedi- 
ció, però va trobar tres plantes noves. M. 
Antoine Richard (1737-1807), per encàrrec 
del Rei de França va explorar la Península 
Ibèrica i també les nostres illes entre els 
anys 1760 i 1761. El 1770 va remetre a Carl 
von Linné (1707-78) un catàleg detallat de 
les plantes recollectades a les Balears. 
Aquest catàleg no fou publicat i C. Linné 
diu d'ell en carta enviada a M. Antoine 
Richard: 

“Pai lu et relu mille fois avec le plus 
grand charme votre Flore de Majorque ou 
des îles Baléares qui m'a été communiquée 
par M. Hemgquist, et je doute que personne 
puisse la lire avec plus d'utilité et de profit 
que moi. Imprimez-la, je vous prie, aussitót 
qu'il sera possible, pour que tous les bota- 
nistes y trouvent le plaisir qu’elle m'a causé. 

Pai passé la nuit derniére sans dormir, 
je Pai consacrée tout entière à lire votre 
Flore, et elle était passée avant que je n'eus- 
se fini ma lecture. Grand Dieu! Qu'ils sont 
heureux les habitants de ce pays d'avoir 
dans leurs prairies toutes ces fleurs qui font 

l'ornement de nos jardins, méme nos jar- 
dins académiques.” (Marès, 1880) 

J. Cambessèdes (1827) va tenir accés al 
manuscrit d'Antoine Richard, trobà moltes 
espècies d'interès, però d'altres les consi- 
derà no presents a l'Illa, i provenien del 
recorregut del Botànic fins arribar a 
Mallorca. 

Bonaventura Serra Ferragut (1728-84), 
era jurista i amant de tots els camps del 
saber, un il'lustrat. Va visitar el gabinet dels 
Salvador, i després formarà el seu propi, 
amb adquisicions d'espècimens locals, 
molts d'ells proporcionats per en Joan 
Borràs i d'altres exòtics. Va esser visitat per 
Antoine Richard i possiblement per en 
Peire Cusson. Mantenia relacions molt 
estretes amb Cristòfol Vilella. Al seu jardí 
cultivà multitud d'espècies exòtiques, mol- 
tes d'elles no cultivades abans a l'illa. És 
autor de Flora Balearica sive Icones stir- 
pium et plantarum que in solo Majoricensi 
sponté nascuntur vel alliunde allata con- 
crescunt (1765) (obra manuscrita i no 
publicada). Aquesta obra pertanyia a la 
biblioteca de D. Josep Pueyo, Marquès de 
Campo-Franco (Actualment pertany a la 
Biblioteca de Catalunya i una còpia està a 
la Real Academia de la Historia de Madrid) 
(Pascual, 2003), que la va comunicar a J. 
Cambessèdes, el qual la critica al seu 
Enumeratio (1827), per les imperfeccions 
de les 172 figures (aquest tom sols són 
il-lustracions), així com per les incorrec- 
cions a les determinacions o sinonímies. 
Cada figura té anotat el nom científic de la 
planta i ocasionalment el vulgar. No fa 
indicació de localitats, més que les molt 
genèriques de cada illa. L'obra consta de 
dos toms, el segon tom és Flora Balearica 
exhibens plantas in insula Majorica cres- 
centes (1772). Aquest tom no arribà a ésser 
conegut de J. Cambessèdes. Està estructurat 
en quatre apartats, dedicatòria (a Don Pedro 


Rodríguez Campomanes), pròleg, descrip- 
ció de les espècies i índex. El catàleg cita 
523 gèneres. L'índex és castella-llatí i 
català-llatí a més de les sinonímies. Té a 
més un Jndex Balearicum, nomina planta- 
rum, que consta de 14 pàgines que es troba 
al tom XI dels seus manuscrits 
Recreaciones eruditas, consta de 350 noms 
genèrics. Utilitza una classificació a mitges 
entre el sistema de Tournefort i el de Linné 
(Pascual, 2003). 

Joan Borràs, natural de Fornalutx, era 
herbolari de gran prestigi, en Josep Quer fa 
grans elogis d'ell i assenyala que coneixia 
totes les plantes i el seu corresponent nom 
en grec. Va ajudar a Bonaventura Serra a la 
seva Flora Baléarica. Fou acompanyant d' 
A. Richard en les seves excursions per 
Mallorca. I 

El menorquí Andreu Hernàndez i Basili 
(1744-1817), farmacèutic i molt apassionat 
per les plantes, va escriure Flora menor- 
quina (1787), que restà inèdita i de la qual 
podem trobar algun fragment a l'obra de 
José Vargas (1787). A la seva obra indicava 
en detall les localitats a on ha recollit cada 
planta. Va ésser anomenat collaborador i 
corresponsal a Maó el 1783 del Reial Jardí 
Botànic de Madrid. El seu fill Rafel 
Hernàndez i Mercadal (1779-1857), va 
estudiar a Montpellier amb en Draparnaud, 
Gouan i en Broussonnet. Tornà a l'illa el 
1807, i augmentà l'herbari del seu pare fins 
a les 500 espècies espontànies de Menorca. 
Així mateix va augmentar i corregir la 
Flora del seu pare, però no l'arribarà a 
publicar. També deixà alguns estudis sense 
publicar. Així i tot el 1817, va envià a la 
Societé de  médicine practique de 
Montpellier, una memòria en llatí titulada 
Historica notio de duabus novis plantis dis- 
serens, quas in hac Minorica insula reperit, . 
..., que es troben al número 189, pàg. 88, 
dels seus anals clínics, que varen servir a J. 

Cambessèdes per els seus treballs fets a 
Balears el 1827. A més d'ampliar la Flora 
del seu pare, va deixar inèdit, 
Observaciones que pueden servir para for- 
mar la Historia topogràfica, fisico-natural, 
médico-bibliografica de la Balear menor. 

Cristòfol Vilella i Amengual (1742- 
1803), va ésser un acreditat pintor mallor- 
quí, que estudià les plantes i en va dibuixar 
moltes. Consta un catàleg de plantes el 
1772, Coleccion escogida de varias frutas, 
y plantas de que abunda la Isla de Mallorca 
sacadas del natural, y miniadas conforme 
sus colres nativos, imprès a Madrid i 
Coleccion de alguas flores de la Isla de 
Mallorca con sus nombres en lengua nativa 
copiadas del natural, Mallorca 1775 
(Azcarate, 1990, Vilella, 1999). Es dedicà a 
altres camps de la Historia Natural, enri- 
quint diferents colleccions amb quadres 
pintats i espècimens dissecats. 

El 1791, D. Joan Cursach i Arguimbau 
(1757-1832), natural de Ciutadella, metge i 
deixeble del professor Gouan de 
Montpellier, va publicar a Maó una obra 
titulada: Botanicus medicus ad medicinae 
alumnorum usum quem typis mandavit 
Joannes Cursach D. M. Medicus 
Escellentissimi Comitis de Ciifuentes, et 
nosocomii generalis et militaris Sanctae 
Magdalenae, Regiae Academiae scientia- 
rum socius. Extypis Joannes Fabregues 
1791, a la segona part s'enumeren 270 
plantes, entre elles 160 espontànies de 
Menorca, 50 de les quals segons J.J. 
Rodríguez (1904) no es poden confirmar la 
seva presència a Menorca. Són plantes 
medicinals que creixen a Menorca. El 1795, 
va herboritzar amb ell en Baltasar Manuel 
Boldó Tuced (1766-99), aragonès metge de 
los Reales Ejércitos, que va realitzar estudis 
botànics, químics i epidemiològics a les 
Balears i Catalunya, que li valgueren per 
ésser anomenat Correspondiente del Real 


Jardin Botánico de Madrid i de l'Academia 
de Buenas Letras de Barcelona. Va formar 
una col-lecció de plantes, llavors, minerals i 
mol:luscs entre d'altres. 

Joaquim Maria Bover (1868) cita un 
manuscrit titulat: Lista de las plantas del 
jardin Botànico de Menorca, del qual no 
indica ni autor ni any d'edició, sols que es 
troba al jardí botànic de Madrid. 

Miquel Juan de Padrines (1754-1837), 
natural de Felanitx, va deixar inèdit 
Diccionario de plantas medicinales que se 
hallan en Mallorca, con sus nombres en 
castellano, griego, mallorquin y latín y 
observaciones sobre sus virtudes específi- 
cas contra varias enfermedades (Colmeiro, 
1858). 

Onofre Jaume (S.XVIH-1815), far- 
macéutic natural de Palma, el 1.805, junta- 
ment amb Joan Andreu Nieto, va classificar 
les plantes de la Font Santa (El llistat de 
plantes es troba a l'obra de Joan Andreu 
Nieto Samaniego, Analisis químico de las 
aguas minerales de Campos, imp. Tomas 
Amorós, 1805). Va escriure Diccionario de 
plantas, árboles y arbustos que se crian en 
la isla de Mallorca, con noticia de sus pro- 
piedades medicinales, escrit el 1804 
(Bover, 1868). 

Maria Cortés (1777-1835), monjo car- 
toixá del monestir de Valdemossa, va con- 
rear la botànica i la farmàcia, i es va enca- 
rregar de la farmácia de dit convent. Va 
escriure Diccionario de los vegetales de 
Mallorca, sus usos descubiertos hasta el 
presente, y semillas de todas clases, 
manuscrit de 1820, indica els noms en cas- 
tellà, linneà i mallorquí (Bover, 1868). 

El botànic valencià Francesc Gil (del 
qual no existeixen referències biogràfi- 
ques), col-laborador de Cavanilles, i que 
gràcies a F. Barceló (1879/81) coneixem 
que fou actiu a Mallorca al llarg de la 
Guerra del Francès, i a més va realitzar un 

petit jardí botànic. També el metge mallor- 
quí Rafael Evinent (1726-1814), fou ano- 
menat corresponsal el 1785 a Ciutat de 
Mallorques. pel Real Jardín Botánico de 
Madrid, sembla que tingué alguna activi- 
tat, però no ens ha pervingut cap testimoni, 
sols ens queden algunes cartes que parlen 
de les seves trameses i ens descriuen algu- 
nes activitats (Camarasa, 1989). 

Segons F. Barceló (1879/81) i J. M’. 
Bover (1868), existia a la Real Sociedad 
Econòmica Mallorquina, un luxós herbari- 
album, titulat Plantas de esta isla de 
Mallorca, año 1806, I vo., fol., el qual conte 
80 espècies, mal determinades i dedicades 
al Cardenal Despuig, per part de Gabriel 
Cifre i Cladera. 

Joan Ramis i Ramis (1746-1819), 
maonès, publicà el 1814, Specimen anima- 
lium, vegetabilium et mineralium in insula 
Minorica frequentiorum, ad norman 
Linneani sistematis, enumera 487 espècies 
vegetals, amb el seu nom vulgar (hi ha 394 
noms populars de plantes) i científic, sense 
distinció d'espontànies i cultivades, però 
conté gran nombre d'errors de determina- 
ció. Estan classificades d'acord a la sistemà- 
tica linneana. Aquesta publicació era l'am- 
pliació d'un catàleg inicial, anomenat: 
Catalogus Plantarum, Arborum, 
Arbusculorum, Piscium, Avium, Animalium 
terratrium et Insectorum In Insula Minorica 
frequentiorum, 1787 (Ramis, 1989), que 
constava de 216 espècies de plantae i 57 de 
arbores i arbusta (aquest llistat de plantes 
era bàsicament una còpia del catàleg de 
Cleghorn, segons comenta Vidal (1999a), 
aquest catàleg seguia els criteris de 
Tournefort. El seu germà Bartomeu Ramis 
(1751-1837), va publicar Colección de 
algunas plantas que crecen naturalmente y 
sin cultura en Menorca (1782). 

Aquest treball de Joan Ramis va ésser 
bastant polèmic (inclòs es dubte de la seva 


autoria, Vidal, 1996, 19969a). Així, Rafael 
Hernández, publicà unes Reflexiones senci- 
llas e imparciales al impreso 
intitulado “Specimen, animalium, vegetabi- 
lium, et mineralium ad norman Linneani 
systematis ” (Imprenta de la viuda e hijos de 
Fabregues, Maó, 1815) contràries a l'obra 
d'en J. Ramis, i a la vegada aquest publicà 
Contextacion de Don Juan Ramis y Ramis 
abogado de los Reales Consejos y 
Académico de la Real de la Historia al 
papel que con el título de Reflexiones sen- 
cillas é imparciales salió en esta Ciudad en 
Marzo último. (Imprenta de Pedro Antonio 
Serra, Maó, 1815), que dona lloc a: 
Respuesta justificativa de lo contenido en 
la Contextación que Don Ramis y Ramis se 
dignó publicar contra las Reflexiones que 
hize a Su Specimen per part d'en-R. 
Hernández (no fou publicat fins el 1924 per 
Joan Hernández Mora, per la censura impo- 
sada per Ferran VII) i amb ella el tancament 
de la polèmica. 


L'Escola de Montpellier i VInstitut 
Balear 


El segle XIX, va estar marcat per la cre- 
ació de l'Institut Balear, on personalitats 
com Francisco Manuel de los Herreros 
Schwager (1817-1903), Pere J. Trias 1 
Sampol, José Monlau Sala (1832-1908), 
Pere Estelrich Fuster (1845-1912), 
Francesc Barceló i Combis (1820-1889)... 
crearen un ambient favorable cap el camp 
de les Ciències, que culminà amb l'arribada 
de l'Arxiduc Lluís Salvador. Les Balears 
són visitades per importants botànics euro- 
peus, sobretot de l'Escola de Montpellier, 
que influiran en personalitats com J.J. 
Rodríguez o el propi F. Barceló. 


François E. Delaroche (Barceló, 

1879/81), el 1808, va estar a Eivissa i 
Mallorca, i va estudiar la vegetació, algunes 
d'aquestes plantes queden reflectides a l'o- 
bra d'Augustine-Pyrame de Candolle 
(1778-1841), Prodromus Systemis Naturalis 
Regni Vegetabilis, 1824-1873. 

Pere Vicenç Trias i Trias (1759-1829), 
d'Esporles, va realitzar un herbari en quatre 
toms, amb una col'lecció d'unes 200 espè- 
cies, de la zona del seu poble, també va cul- 
tivar algunes espècies autòctones i d'altres 
exòtiques al seu jardí, aquest jardí es va ele- 
var a categoria de jardí botànic de la 
Societat Econòmica mallorquina d'Amics 
del País, l'any 1810 (Roman, 2005). Va 
ésser visitat per J. Cambessèdes el 1824. A 
la seva mort, el seu jardí fou conservat pel 
seu fill Pere Josep Trias. Se li atribueix una 
Flora, amb plantes dibuixades i un 
Diccionario de los vegetables de Mallorca y 
de las semillas sembradas, de sus usos des- 
cubiertos hasta el presente año 1800, un 
tom de 146 págines, amb els noms en cas- 
tellà, llatí i mallorquí (Bover, 1868). 

Marès (1880) menciona al farmacèutic 
Onofre Muntaner, com a creador d'un bell 
herbari amb anotacions de les propietats de 
les plantes, però que va desaparèixer amb la 
seva mort. També menciona a Gaspar 
Melchor de Jovellanos que mentres estava 
empresonat al Castell de Bellver com a 
autor de la descripció de les plantes del cas- 
tell i el seus voltants, però va esser destruit 
pels seus captaires (Marès, 1880). 

Joan Bals Cardona (1760-1840), far- 
macèutic maonès, va escriure les següents 
obres, segons J. M". Bover (1868), i que el 
1835 eren inèdites: 

-El reino vegetal en revista, segun el sis- 
tema sexual, ó sea memorando botànico, 
útil al filobotànico, dedicado à peregrina- 
ciones particulares ó estensas de puntos del 
globo. 1 t. 4° de 479 pàgines. 

-Alphabetarius botanices nomenclator, 


concordiave sinphonica sexualisque objeta- 
bilium systematis. 1 t. 1822. 497 pàgines. 

-Alphabetarius botanices concisè des- 
criptor. 1823. 1 t. 4”, 726 pàgines. 

-Sexualis in Linnaes systemate ictus 
oculis. 1831. 1 t. 4°. 100 pàgines. 

-Synópsis panoràmica nostri linneani 
sexualis in systemate ictus oculi, ac alpha- 
betarii botanices nomenclatoris. 1831. 1 t. 
4°. 133 pàgines 

-Synópsis panoámica plantarum in Flora 
gallica ab A. P. Decandolleo, ac a J. B. È La 
Markio descriptarum, accesit antecedentium 
resumen. 1834. 1 t. 42. 100 pàgines. 

-Concordia poliglota, sistemático-botá- 
nica y sisinonímico-vulgar de varios nom- 
bres de algunos seres orgánicos é inertes o 
insensibles, particularmente de los que for- 
man el objeto de las materias farmacéutica 
y médica, como tambien de los conocidos 
por el uso comun en la economía doméstica. 
1835, 

El 1827, es va crear a Palma la primera 
cátedra de Botánica, el titular era Bartomeu 
Obrador (1787-1865), peró durá poc temps. 
Amb la creació de l'Institut Balear el 1836, 
es formà també una càtedra de Botànica, 
baix la direcció de Pere J. Trias i Sampol, 
posteriorment es va refondre amb la 
d'Història Natural. Es creà un petit jardí 
botànic, per ajudar a dits estudis. 

Jacques Cambessèdes (1799-1863), 
natural de Montpellier, va estudiar la flora 
de les Balears. Arribà a Sóller el març de 
1824, i es va quedar fins el primer de maig 
a Mallorca i el 3 de maig arribà a Eivissa, on 
hi va estar quinze dies, va tornar a Mallorca 
i d'allà passà a Maó el 28 de maig. A 
Mallorca tingué l'ajuda d'en Pere V. Trias, i 
a Menorca la d'en Rafel Hernàndez, del 
qual aprofità sobre tot el seu herbari. El 
1826 va publicar a Annales des voyages, vol. 
XXX, una memòria titulada Excursions dans 
les iles Baleares i el 1827 en el tom XIV de 

Memoires du Muséum, la Enumeratio plan- 
tarum quas in insulis Balearibus collegit J. 
Cambessèdes (Fig. 1), enumera 691 espè- 
cies (entre espontànies i cultivades), a més 
d'una descripció botànica de les Illes. 
Bartomeu Mestre i Barceló (1790- 
1852), prevere de Felanitx, va adaptar l'obra 
de Salacroux, Elementos de historia natu- 
ral, que contienen la Zoologia, Botànica, 
Mineralogia y Geologia, escritos en francés 
por el Dr. Salacroux, vertidos libremente al 
castellano..., el 1843, en tres toms. 
Fernando Weyler y Laviña (1808-1879), 
Pany 1843 publica Elementos de Botanica, 
que va acompanyat d'un vocabulari de la 
nomenclatura mallorquina de les plantes, va 
ésser auxiliat per en Pere J. Trias. El 1854, 

Fig. 1. J. Cambessedes. Enumeratio Plantarum Quas 
in Insularis Balearibus Collegit. 1827. Library of the 
Real Jardin Botánico, Madrid. 


publica Topografia fisico-médica de las Islas 
Baleares, que conté una llista de plantes cul- 
tivades i espontànies. Weyler (1854) fa 
referència a l'introducció d'espècies de fora 
de les illes. Emili Pi i Molist (1824-1892) el 
1843, publica a Almacén de Frutos literarios 
el treball, Noticia histórica de los progresos y 
estado actual de la Botánica en las Islas 
Baleares; a més publica alguns articles a la 
Revista Balear. 

Rafel Oleo i Quadrado (1806-1879), 
natural de Ciutadella, estudià botánica a la 
Universitat de València i farmàcia al col-legi 
de San Victoriano a Barcelona. Va publicar 
Catálogo por familias de las plantas recogi- 
das en la isla de Menorca, a Valladolid el 
1859 i Exámen de los sistemas botánicos, ó 

Fig. 2. Paul Marès et Guillaume Vigineix. Catalogue 
raisonné des plantes vasculaires des lles Baléares. 
1880. Biblioteca del Real Jardín Botànico, Madrid. 
Fig. 2. Paul Marès et Guillaume Vigineix. Catalogue 
raisonné des plantes vasculaires des lles Baléares. 
1880. Library of the Real Jardín Botánico, Madrid. 

sea disertacion sobre la taxonomía botàni- 
ca, manuscrit de 40 pàgines el 1829. 

Paul Marès (1825-1900), natural de 
Montpellier, va herboritzar a les illes el 
1850, 52 i 55, el 1865 publicà al Bulletin de 
la Societé botanique de France, un article 
titulat Aperçu général sur le groupe des iles 
Baléares et leur végétation, per després 
publicar l'any 1880, juntament amb en 
Mr.Guillaume Vigineix (1810-1877), el 
Catalogue raisonné des plantes vasculaires 
des iles Baléares (Fig. 2), amb 200 espècies 
més que el de J. Cambessèdes. 

Francesc Barceló i Combis (1820-1889), 
empordanès, deixeble de Joan Francesc 
Bahí i Fonseca (1775-1841), el 1847 és 
nomenat catedràtic de Química de l'Institut 
Balear, i posteriorment de la càtedra de 
Història Natural. Va ésser un home de gran 
activitat, ocupant diversos càrrecs com 
foren: a l'Estació Meteorològica, a la Junta 
Provincial d'Agricultura, Industria i 
Comerç, a la Junta Provincial d'Estadística, 
.. (Pou, 1987). Va ésser així mateix membre 
de diverses acadèmies (Pou, 1987). Destacà 
en els estudis de Botànica i Zoologia. 
Herboritzà per l'illa amb altres botànics 
mallorquins i amb Antoni Cebrià Costa 
(L'any 1852). Publica dins la Revista de las 
Ciencias Exactas Fisicas y Naturales, edita- 
da a Madrid, uns Apuntes para una flora de 
las islas Baleares o catálogo metódico de 
las plantas observadas en esta región que 
no se hallan mencionadas en la Enumeratio 
plantarum quas in insulis Balearibus colle- 
git, J. Cambessèdes (1867), precedent de la 
seva Flora, en els quals ja indicava 470 
espècies balears inèdites, després publicà el 
1877, Nuevos Apuntes. La seva obra clau es 
Flora de las Islas Baleares (1879-81) (Fig. 
3), conté un total de 1363 plantes vasculars 
entre espontànies, naturalitzades i cultiva- 
des, fou declarada obra de reconegut mèrit 
i utilitat, per Real Ordre de 22 d'agost de 


1882, previ dictamen del Consejo de 
Instrucción Pública. Després de la seva 
mort el seu herbari va ésser cremat. 

Antoni Cebrià Costa i Cuixart (1817- 
1885), amic d'en Barceló, publicà La flora 
de las Baleares y sus exploradores. Especies 
endémicas (1882), on es mostrava partidari 
del sistema natural candol-leà i contrari a les 
teories evolucionistes (Valles, 1995). El sis- 
tema De Candolle, era també l'adoptat per 
en F. Barceló (1879/81). Antoni C. Costa es 
relacionà amb J.J. Rodríguez, i aquesta rela- 
ció donà pas a l'aparició a la seva obra 
Flora de Catalunya, dels noms populars de 
la flora menorquina, proporcionats per 
aquest. 

Fig. 3. Francisco Barceló y Combis. Flora de las Islas 
Baleares. 1879-81. — Biblioteca del Real Jardín 
Botànico, Madrid. 

Fig. 3. Francisco Barceló y Combis. Flora de las Islas 
Baleares. 1879-81. Library of the 

Real Jardín Botánico, Madrid. 

A Maó es publicà (en forma de fulletó 
dins el Diario de Menorca) el Catálogo 
razonado de las plantas vasculares de 
Menorca (1865-68) de Joan Joaquim 
Rodríguez i Femenias (1839-1905), amb 
698 espècies i el 1874 publicà als Anales de 
la Sociedad Española de Historia Natural, 
un Suplemento al catalogo razonado, amb 
229 especies, amb indicació de nom vulgar, 
hábitat i època de floració, posteriorment 
publicà Additions a la Flore de Minorque, 
amb una llista de set noves espècies. Els 
començaments de J.J. Rodríguez es varen 
veure influenciats per la visita a Menorca de 
M. De Colombiers (Vidal, 1995, 2003). A 
més es va relacionar amb Barceló, Costa, 
Oleo, Teixidor, Willkom... Va seguir el 
mètode de De Candolle i l'ordre de Grenier 
i Godron de la Flore de France. El 1866 va 
ésser admès a la Société Botanique de 
France. Després d'aquest començament es 
dedicà també a l'estudi de les molses, algun 
treball de zoologia i sobre tot a les algues. 
L'any 1904 publicà la Flórula de Menorca 
(Fig. 4), amb 973 espècies, l'any següent es 
va produir la seva mort. Maurici Hernàndez 
i Ponsetí, Agustí Landino i Flores i Antoni 
Pons i Guerau, ajudaven en les recol-lec- 
cions a J.J. Rodríguez, i les seves troballes 
eren citades a la Flórula. 

El farmacèutic català, Carles Casallachs 
i Poch, va estar Menorca entre els anys 
1868 i 1871, i aprofità per recollir diferents 
espècies vegetals, que va transmetre al 
catedràtic de Farmàcia de la Universitat 
Central, Juan Teixidor i Cos, que els va 
publicar a Otros apuntes para la Flora de 
España, 1872. 

També el recol-lector Eugene Bourgeau 
(1813-1877), que ja havia recorregut altres 
punts dels Països Catalans, i els clergues 
italians Pietro Porta (1832-1923) (és autor 
de Stirpium in insulis Balearium anno 1885 
collectarum enumeratio, a Nuevo Giornale 


Botánico Italiano (Porta, 1887)) i Gregorio 
Rigo, contribuiren al coneixement de la flora 
baleàrica. Émile Burnat (1828-1920) i 
William Barbey (1842-1942), com a fruit 
del viatge que feren a les Illes i a les comar- 
ques del Sud del País Valencia entre el maig 
i juny de 1881, en companyia de Boissier, de 
Louis Leresche i d'Emil Levier, publicaren 
Notes sur un voyage botanique dans les Îles 
Baléares et dans la province de Valence 
(Espagne) (1882). 

El 1873 visità Mallorca i Menorca el 
saxó Heinrich Moritz Willkomm (1821- 
1895) director del jardí botànic de Dorpat i 
després del de Praga, acompanyat del doctor 
Hegelmaier (1834-1905), catedràtic de la 
Universitat de Tubingen. Arribaren a Maó el 

Fig. 4. Joan Joaquin Rodríguez Femenias. Flórula de 
Menorca. 1904. Biblioteca del Real Jardín Botánico, 
Madrid. 

Menorca. 1904. Library of the 

27 de març, després passaren a Mallorca des 
del 6 d'abril fins el 18 de maig. D'aquesta 
estada va sorgir l'obra  /ndex plantarum 
vascularium quas in itinere vere 1873 sus- 
cepto in insulis Balearion, legit et observa- 
vit Maur. Willkoom (Fig. 5), conté 815 espè- 
cies. Per l'illa de Menorca foren acompan- 
yats per J.J. Rodríguez, el qual també acom- 
panyarà a P. Porta, fou per tant un vertader 
amfitrió dels naturalistes que visiten l'illa 
menorquina. 

El 1899, el francès Michel Gandoger 
(1850-1926), va visitar Mallorca, Eivissa i 
Formentera, els fruits d'aquesta visita foren 
publicats el 1900, al Bulletin de la Societé 
botanique de France, Notes sur la flore 

Fig. 5. Maurice Willkomm. Illustrationes Florae 
Hispaniae insularumque Balearium. Tomo 1. 1881- 
1885. Biblioteca del Real Jardín Botánico, Madrid. 
Fig. 3. Maurice Willkomm. lllustrationes Florae 
Hispaniae insularumque Balearium. Volume 1. 1881- 
1885. Library of the Real Jardin Botánico, Madrid. 


espagnole . IV- Voyage botanique aux îles 
Baleares, al final hi ha una relació de les 
espècies més importants de Menorca, comu- 
nicades per en J.J. Rodríguez. 

L'Arxiduc Lluís Salvador D'Habsburg- 
Lorena (1847-1915), a la seva obra Die 
Balearen in Wort und Bild geschildert 
(1869-91), dóna una descripció de la flora 
de les diferents illes. 


El segle XX: l'escola catalana 


El segle XX, ve caracteritzat per l'apari- 
ció dels botànics catalans, amb les seves 
pròpies exploracions a les illes i amb la 
influència damunt els botànics illencs. Així 
mateix continuaran les visites de botànics 
estrangers, que feren importants contribu- 
cions. La creació de la Societat d'Història 
Natural de les Balears, de la Universitat de 
les llles Balears i la del Jardí Botànic de 
Sóller, donaran peu a la creació d'una reme- 
sa de botànics mallorquins o lligats a 
Mallorca. 

Carles Pau Español (1857-1937), far- 
macèutic de Sogorb, explorà les Balears 1 en 
publicarà diferents notes. El 1899 explorà 
Eivissa i Mallorca el 1933 (Mateo, 1995), 
entre d'altres visites. A Menorca es relacionà 
amb A. Pons Guerau, que li proporcionà 
diverses troballes. Publicà nombrosos arti- 
cles sobre la flora illenca com són: Plantas 
de Ibiza no mencionadas en la Flora balear, 
1899; Relación de plantas ibicenses, 1900; 
Plantas de las islas Baleares, 1900; 
Relación de plantas menorquinas, 1900; 
Sobre plantas mallorquinas, 1904; Un puña- 
do de plantas mallorquinas, 1911; Sobre 
plantas mallorquinas, 1912; Sobre plantas 
menorquinas, 1914; Una visita a Mallorca, 
1934. 

Pius Font Quer (1888-1964), estigué 
destinat a Maó com a farmacèutic del Cos 

de Sanitat Militar, i allà publicà la seva tesi 
doctoral el 1914 (Artís, 1995). Va herborit- 
zar a les Balears en diverses campanyes: 
Menorca: 1911-1913, Pitiúses: 1918-1920 i 
Mallorca: 1920. Fruit de dites campanyes 
fou la publicació de nombrosos articles 
sobre flora i vegetació de les illes, en podem 
destacar entre d'altres: Plantes noves a 
Menorca, 1917; Exploració botánica 
d'Eivissa i Formentera, 1918, Adiciones a 
la flora de Menorca, 1919, Pteridófitas de 
las Pitiusas, 1919, Tres espècies del gènere 
Genista de l'illa d'Eivissa, 1920, 
Compuestas de las Pitiusas, 1920, Una 
Asperula i una Avena noves de les illes 
Pitiuses, 1920, Tubifloras de las Pitiusas, 
1921, De Alliis ebusitanis, 1924, ... Feu pos- 
sible que la Institució Catalana d'Història 
Natural, convoqués la seva reunió extraor- 
dinària a Menorca l'any 1933. En les 
recol-leccions era ajudat per Enric Gros i 
Miquel (1863-1948). 

El professor suís Paul Jaccard (1868- 
1944), va visitar Mallorca l'any 1910, i 
recollectà diferents espècies vegetals, que 
foren una de les bases d'informació per 
Lucie Chodat a la seva tesis. 

El suís Robert Chodat (1865-1934) i la 
seva filla Lucie Chodat (1896-72) visitaren 
l'illa de Mallorca en diverses ocasions. R. 
Chodat, va descriure les seves impressions a 
Une excursion botanique a Majorque 
(1905). L. Chodat, la visitá en tres ocasions 
i l'estància de l'any 1920 li serví per realit- 
zar la seva tesi, que fou publicada l'any 
1924, amb el títol de Contributions à la 
Géo-Botanique de Majorque. Chodat (1924) 
descriu la vegetació i els principals ende- 
mismes i espècies més característiques de 
Pilla. Discrepa de les teories de Knoche i 
destaca la pobresa de la vegetació illenca, 
on considera que de les 1250 espècies que 
suposadament formen la flora de l'illa, sols 

s'han de considerar autòctones 250 i consi- 
derar la resta com introduccions: 

“ „Majorque a d'ailleurs une flore très 
pauvre, quand même les énumérations ` 
qu’on en a faites nous donnent plus de 1250 
espèces. .....cette flore, qu’on peut considé- 
rer comme indigène, compte moins de 250 
espèces. C’est dire que sur les 1250 espèces, 
à peine un peu plus du cinquième paraît 
devoir être considéré comme représentant 
un élément primitif, non introduït par 
l'homme ou les animaux domestiques, car 
le rôle de ces derniers ne saurait être méses- 
timé” (Chodat, 1924). 

El nord-americà Hermann Knoche 
(1870-1945) va explorar les diferents illes 
entre 1905 i 1921, tenint com a base Sóller, 
que conduiren a la publicació de la seva 
Flora Balearica (1921-22) (Fig. 6), escrita 
en quatre toms. Aquest havia visitat 
Mallorca el 1905, en viatge d'estudis amb el 
professor Charles Flahault (1852-1935) de 
Montpellier, que li aconsellá de fer un estu- 
di de Fitogeografia de les Balears. Va rebre 
la influència del germà Bianor, citant a la 
seva obra les espècies proporcionades per 
aquest. 

Del germà Bianor (nom religiós de 
Marie Émile Fricquegnon, 1863-1920) 
podem destacar: Plantes de Mallorca 
(BICHN, 1917), Quelques jours à Menorca 
(Publicacions de la Junta de Ciències 
Naturals de Barcelona, 1917) i Clés des 
familles et des genres de la Flore des 
Baléares (ciclostilat, en sis quaderns de setze 
pàgines). Va herboritzar a Mallorca entre els 
anys 1904 que arribà a Mallorca i el 1920 
(amb alguns lapsus, ja que va estar fora 
alguns anys), descobrint algunes espècies 
noves i ampliant el catàleg de plantes cone- 
gudes de Mallorca. També va herboritzar a 
Menorca. Són de destacar els herbaris que va 
formar. Va enviar exemplars de les Balears a 

Fig. 6. Herman Knoche. Flora Balearica. Vol. I. 1921. 
Biblioteca del Real Jardín Botánico, Madrid. 
Fig. 6. Herman Knoche. Flora Balearica. Vol. I. 1921. 
Library of the Real Jardín Botánico, Madrid. 


més de vint centres botánics de tot el món, 
així com a molts de particulars, a més de rela- 
cionar-se amb els máxims representants de 
l'època. Augmentà la Flora d'en F. Barceló 
en 127 espècies. Mantenia una comunicació 
molt estreta amb el germà Sennen (1861- 
1937), que tingué alguna activitat a les illes 
(Rubi, 1971). 

Antoni Marcos Pascual (1900-2) publicà 
Contribució al coneixement de la flora 
Balear — Flòrula de Cabrera i dels illots 
pròxims, 1936, citant 284 espècies. Pere C. 
Palau i Ferrer (1881-1956), realitzà el 1951 
Catàleg de la flòrula vascular caprarienca, 
compreses les illetes que envolten Cabrera, 
publicat l'any 1976, cita 454 espècies. P. 
Palau elaborà al Collegi Farmacèutic 
Balear l'Herbarium Balearicum, que tenia 


com a base l'herbari donat a dit col-legi pel 
farmacèutic artanenc Llorenç Garcías, amb 
un mil-lenar d'exemplars. 

Llorenç Garcias i Font (1885-1975), ha 
estat un dels dinamitzadors de la botànica 
mallorquina del segle XX. Ja durant 1902, 
essent estudiant de farmàcia apareix com un 
dels primers socis de la Institució Catalana 
de Ciències Naturals i de la Institució 
Catalana d'Història Natural (Camarasa, 
2000), així mateix fou uns dels fundadors de 
la Societat d'Història Natural de les 
Balears el 1954. Els seus articles es publi- 
caren bàsicament al Butlleti de la Institució 
Catalana de Historia Natural i al Bolletí de 
la Societat d'Història Natural de les 
Balears. Així mateix recollí un nombrós 
herbari i fou un dels fundadors del Museu 
Regional d'Artà, al qual aportà una impor- 
tant col-lecció d'Història Natural. 

Foren molts els Botànics que a partir de 
mitjans segle XX, realitzaren aportacions a 
la flora Baleàrica, entre d'ells podem desta- 
car: Antoni de Bolòs, Oriol de Bolòs, René 
Molinier, Joan Cañigueral, P. Montserrat, 
Jeroni Orell, S. Pignatti, Më Àngels 
Cardona, Ll. Llorens, N. Torres, C. Guerau 
d'Arellano..., Molts d'aquests estudis han 
estat possibles gràcies a l'aparició de la 
Societat d'Història Natural de les Balears i 
al seu Bolletí. 

Després de la Guerra Civil, a Menorca, 
el farmacèutic i naturalista Rafael Salord 
Barceló realitzarà diferents adicions a la 
flora menorquina a la Revista de Menorca. 

El català, jesuita i mestre de Ciències 
Naturals del collegi de Moti-Sion, Joan 
Cañigueral Cid (1912-1980), va ésser molt 
actiu als anys cinquanta, publicant diversos 
articles, molts d'ells al Bolletí de la Societat 
d'Història Natural de les Balears, entre els 
seus treballs podem destacar, La Flora de 
Mallorca, 1951; Contribucion a la Flora 
Balear, 1951; Lista de plantas superiores, 

cormofitas, endémicas de Baleares, 1952; 
Plantas nuevas para Baleares, 1952, entre 
d'altres. 

El solleric Jeroni Orell Casasnovas 
(1924-1995), es va relacionar amb Garcias 
Font, Pere Palau, Francesc Bonafè, Antoni i 
Oriol de Bolòs, M?. Àngels Cardona... fent 
de pont entre abans i després de la dictadu- 
ra, i de guia als diferents botànics que vin- 
gueren de fora a estudiar la nostra flora, com 
els Drs. Lovis, Bennert, Pignatti, 
(Llorens, 1995). Fou un dels promotors i 
fundadors del Museu Balear de Ciències 
Naturals de Sóller. 

MP. Àngels Cardona i Florit (1940- 
1991), destacà en l'estudi de la citotaxono- 
mia i origen de la flora balear amb Juliette 
Contandriopoulos (entre d'altres en podem 
destacar, Contribuciones al estudio citota- 
xonómico de la flora de las Baleares, 1973, 
1976, Consideracions sobre l'endemisme i 
l'origen de la flora de les Iles Balears, 
1979, L'origen de la flora de les llles 
Balears, 1981;....) i en la divulgació (El 
món vegetal, 1979) i defensa de la flora de 
Menorca (Estudi de les Zones d'Interès 
Botànic i Ecològic de Menorca, 1980, 
Informe sobre la importància botanicoe- 
cològica del lloc denominat Alparico, 1984) 
(Martí, 1999). 

La segona meitat del segle XX, ve mar- 
cada pels estudis de vegetació, on és de des- 
tacar la figura de Oriol de Bolòs i Capdevila 
(1924-), català nascut a Olot, descendent 
d'una nissaga de botànics (Pairolí, 2001) 
encapçalada pel seu mestre i pare, Antoni de 
Bolòs i Vayreda (1889-1975). Fou deixeble 
del doctor Pius Font i Quer i del botànic suís 
Josias Braun-Blanquet (1884-1980). De les 
Balears són destacables els estudis de vege- 
tació que feu de les diferents illes a partir 
dels anys cinquanta. Amb René Molinier 
(1899-1975) de la Universitat de Marsella, 
va publicar Recherches phytosociologiques 


dans l'ile de Majorque, 1958, Observations 
phytosociologiques dans l'île de Minorca, 
1970; Vue d'ensemble de la végétation des 
íles Baléares, 1969. També publicà amb 
altres botànics un estudi sobre Cabrera, 
Impressions sobre la vegetació de l'illa de 
Cabrera 1976, i sobre les Pitiúses, 
Vegetation of the Pityusic Island, 1984. El 
1996, publicà l'obra La vegetació de les 
Illes Balears, com a síntesis de conjunt de la 
vegetació balear. Si les obres de Bolòs en 
vegetació són clau, no menys importants 
són les seves Flores, obres com Flora dels 
Paisos Catalans, 1984-2001 o Flora manual 
dels Paisos Catalans, 1990, on queden per- 
fectament reflectides les illes. En quant a 
cartografia botànica és de destacar el pro- 
jecte ORCA, amb dues sèries destacades: 
Atlas Corològic de la flora vascular dels 
Paisos Catalans (publicats 13 volums fins 
el present) i Catàlegs florístics locals (fins 
ara, hi ha dos volums dedicats a les illes, un 
a Formentera i l'altre al Puig Major). 

L'Institut d'Estudis Eivissencs, publica 
l'any 1974, Aportació inicial al coneixe- 
ment de les plantes d'Eivissa i Formentera, 
treball realitzat pels alumnes de l'Institut 
d'Eivissa, sota la direcció de C. Guerau 
d'Arellano Tur. Aquest treball serà ampliat 
l'any 1981, pel mateix C. Guerau 
d'Arellano i la col-laboració de Nèstor 
Torres. Ambdós botànics faran a partir d'a- 
quí nombroses aportacions a la botànica de 
les Pititses. 

Lleonard Llorens García (1946-), a par- 
tir de la dècada del 70 farà nombroses apor- 
tacions a la flora balear, destaquen els seus 
estudis sobre els Limonium, així com la des- 
coberta de noves espècies. 

© Jacques Duvigneaud (1920-) va realit- 
zar un catàleg florístic (Excursion du 21 
au 28 juin 1974 a Majorque. Catalogue 
provisoire de la flore des Baléares) el 
1974 sobre les illes amb base a la flora de 

Rnoche, aprofitant una excursió del 21 al 
28 de juny del mateix any, i amb una sego- 
na edició el 1979. Alfred Hansen realitzà 
una ampliació del catàleg de J. 


Duvigneaud, l'any 1985, (A. Hansen,- 


Checklist of the Vascular Plants of the 
Balearic Islands (Mallorca, Menorca, 
Ibiza, Formentera), Copen-haguen, 1974). 

Francesc Bonafè i Barceló (1908-1994), 
realitzà una Flora que consta de quatre 
volums sobre Mallorca, Flora de Mallorca 
(1977-80), on es relacionen 1580 espècies. 
És una obra de recopilació florística i 
corològica i el primer llibre de plantes que 
té un caire divulgatiu (Llorens, 1994). 

Fou destacable la labor divulgadora del 
micropaleontòleg solleric Guillem Colom 
Casasnovas (1900-1993), amb obres com 
Biogeografia de las Baleares (1957) i El 
medio y la vida en las Baleares (1964), així 
com Antoni Bonner (1928-), amb la seva 
obra Plantes de les Balears, 1976, de la 
qual s'han fet fins a deu edicions (2004). 

En els darrers 35 anys, fruit de la creació 
de la Universitat de les Illes Balears i del 
Jardí Botànic de Sóller, s'han realitzat mul- 
titud de publicacions a nivell de flora vascu- 
lar i de vegetació de les illes. Les Illes 
també han quedat incloses a Flores més 
generals, on podem destacar obres com 
Flora iberica (1986-), coordinada per S. 
Castroviejo i Flora europaea (1964-1980) 
de T.G. Tutin, V.H. Heywood, N.A. Burges, 
D.H. Valentine, S.M. VValters, D.A. VVebb 
(editors). L'estudi d'aquests anys darrers, ha 
d'ésser descrita d'aquí uns anys amb la 
perspectiva del passat. 


Agraiments 


Vull expressar el meu agraiment a Joan 
Rita pels seus suggeriments i comentaris. 

